El delegat de Platges assistix a la presentació del Dispositiu de Seguretat i Salut Pública per a tindre platges segures este estiu
09 de juny 2021

![Imagen sin texto alternativo.](/media/ddpnkj3o/95-c_oropesademar1.jpg)  

Este matí s'ha presentat a Orpesa el dispositiu de seguretat i salut pública durant l'estiu 2021 dels municipis costaners. Durant l'acte s'ha explicat que la Generalitat Valenciana subvenciona amb fons europeus la contractació de 1.000 joves per a totes les platges de la Comunitat Valenciana en 71 municipis costaners, dels quals, 26 persones corresponen a la ciutat de Sagunt. Estes persones seran contractades gràcies al treball previ de la Delegació de Promoció Econòmica i han de tindre una edat compresa entre els 18 i els 30 anys, tindre, també, coneixements d'anglés, a més d'altres llengües comunitàries.

  

En la presentació, a la qual ha assistit el Regidor Delegat de Platges, Roberto Rovira, han participat el President de la Generalitat, Ximo Puig; l'alcaldessa d'Orpesa, María Jiménez; la Consellera de Justícia, Interior i Administració Pública, Gabriela Bravo; el Conseller d'Economia Sostenible, Rafael Climent i el President de la Diputació de Castelló, José Pascual Martí. 

  

Segons explica Rovira: «**La incorporació d'estes 26 persones suposa comptar amb més de 100 persones per a garantir la seguretat i la qualitat de totes les nostres platges. Este pla és referent no sols a Espanya sinó en tota Europa, un programa pioner per a garantir un estiu segur en la nostra costa que a més ajuda a la contractació de les persones més joves**.» 

  

Les funcions de les persones informadores seran les de treballar conjuntament amb els serveis de Salvament i Socorrisme i Policia Local per a garantir el compliment de les normes i restriccions sanitàries amb motiu de la Covid-19, informar banyistes i ajudar en la vigilància de totes les platges. En este sentit, l'Agència Valenciana de Seguretat i Resposta davant les Emergències s'encarregarà de la seua formació per a poder treballar a les platges i serà l'ajuntament qui els donarà les instruccions concretes i informació sobre les mesures de les platges de Sagunt.

  

«**Un dels objectius és el compliment dels Plans de Contingència de les Platges de la Comunitat Valenciana durant este estiu i consolidar-nos com a destinació turística segura, igual que l'any 2020**», ha assegurat Rovira. Al que ha afegit que «**som l'única Comunitat Autònoma que presta a nivell general este servei per a poder gaudir de les nostres platges amb responsabilitat i precaució, sent un dels territoris més segurs de tota Europ**a».

  

*   [](http://www.facebook.com/sharer.php?u=https://aytosagunto.es/va/actualitat/el-delegat-de-platges-assistix-a-la-presentacio-del-dispositiu-de-seguretat-i-salut-publica-per-a-tindre-platges-segures-este-estiu/ "Facebook")
*   [](http://twitter.com/share?url=https://aytosagunto.es/va/actualitat/el-delegat-de-platges-assistix-a-la-presentacio-del-dispositiu-de-seguretat-i-salut-publica-per-a-tindre-platges-segures-este-estiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-delegat-de-platges-assistix-a-la-presentacio-del-dispositiu-de-seguretat-i-salut-publica-per-a-tindre-platges-segures-este-estiu/ "Linked In")
*   [](mailto:?body=https://aytosagunto.es/va/actualitat/el-delegat-de-platges-assistix-a-la-presentacio-del-dispositiu-de-seguretat-i-salut-publica-per-a-tindre-platges-segures-este-estiu/)